Večeras oko 21.20 sati splitska policija dobila je dojavu o vatrenom okršaju u zgradi na križanju Vukovarske i Velebitske ulice poznatijoj u Splitu kao zgrada "Belvedere".

Nakon što su vrlo brzo stigli na mjesto događaja policajci su utvrdili da je u kafiću "Single Line" iz vatrenog oružja propucan 32-godišnji vlasnik I.B..

Na njega je, prema onome što smo doznali pucao nepoznati maskirani muškarac koji se netom prije ulaska u lokal dovezao automobilom ispred objekta.

Izašao je iz vozila, ušao u lokal i ispalio nekoliko hitaca gađajući svoju žrtvu, navodno u noge.

Nakon što ga je izrešetao i ostavio da leži u lokvi krvi pred nekolicinom zaprepaštenih posjetitelja, naoružani je napadač pobjegao u nepoznatom smjeru.

Vrlo brzo pozvana je Hitna pomoć koja je odvezla izrešetanog muškarca u poprilično teškom stanju u bolnicu.

Nakon dolaska policija je ogradila mjesto napada, a potom su uokolo zgrade s baterijskim lampama tražili moguće odbačeno oružje iz kojeg je napadač pucao.

O svemu je izviještena i dežurna zamjenica Županijskog državnog odvjetništva u Splitu.